Решение на Съвета

от 18 декември 2006 година

относно Седмата рамкова програма на Европейската общност за атомна енергия (Евратом) за ядрени изследователски дейности и обучение (2007—2011 г.)

(2006/970/Евратом)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност за атомна енергия, и по-специално член 7 от него,

като взе предвид предложението на Комисията,

като взе предвид становището на Европейския парламент [1],

като взе предвид становището на Европейския икономически и социален комитет [2],

като има предвид, че:

(1) Съвместните национални и европейски усилия в областта на изследванията и обучението са от съществено значение за насърчаване и гарантиране на икономическия растеж и благополучието на гражданите в Европа.

(2) Седмата рамкова програма следва да допълва други действия на ЕС в областта на изследователската политика, необходими за изпълнението на Лисабонската стратегия, по-специално тези във връзка с образование, обучение, конкурентоспособност и иновации, индустрия, заетост и околна среда.

(3) Седмата рамкова програма надгражда постиженията на предишната рамкова програма в посока създаване на европейска изследователска зона и осъществява по-нататъшен напредък към развитието в Европа на икономика и общество, основани на знанието.

(4) Зелената книга на Комисията "Към европейска стратегия за енергийни доставки" подчертава приноса на ядрената енергия за намаляване емисиите на парникови газове и за намаляване зависимостта на Европа от вносна енергия.

(5) На 24 август 2005 г. Комисията представи заключенията от външната оценка на изпълнението и резултатите от дейностите на Общността в тази област, извършени през петте години, предхождащи тази оценка, заедно със своите наблюдения.

(6) В съответствие с Решение на Съвета от 26 ноември 2004 г. за изменение на директивите за преговори за международния термоядрен експериментален реактор (ITER), осъществяването на ITER в Европа, в рамките на по-широк подход към енергията на термоядрения синтез, следва да бъде основната характеристика на дейностите, свързани с изследвания на термоярдения синтез, извършвани по Седмата рамкова програма.

(7) Изпълнението на Седмата рамкова програма може да доведе до създаване на съвместни предприятия по смисъла на членове 45—51 от Договора.

(8) Изследователските дейности, подкрепяни по Седмата рамкова програма, следва да бъдат в съответствие с основните етични принципи, включително тези, залегнали в Хартата за основните права на човека на Европейския съюз. Вземат се и ще се вземат предвид становищата на европейската група по етика в науката и новите технологии.

(9) С настоящото решение се създава за цялата продължителност на програмата финансов пакет, който представлява основна референтна сума по смисъла на точка 37 от Междуинституционалното споразумение от 17 май 2006 г. между Европейския парламент, Съвета и Комисията относно бюджетната дисциплина и доброто финансово управление [3], за бюджетния орган по време на годишната бюджетна процедура.

(10) Важно е да се гарантира добро финансово управление на Седмата рамкова програма и нейното изпълнение по възможно най-ефективния и насочен към потребителите начин, както и лесен достъп за всички участници.

(11) По Седмата рамкова програма следва да се обърне подобаващо внимание на ролята на жените в науката и изследванията с оглед по-нататъшно увеличаване на тяхната активна роля в изследванията.

(12) Съвместният изследователски център (СИЦ) следва да допринася за осигуряване на насочвана от потребителите научна и технологична подкрепа за формулирането, развитието, изпълнението и наблюдението на политиките на Общността. В това отношение е полезно СИЦ да продължи да функционира като независим референтен център за наука и технологии в ЕС в областите на специфична компетентност.

(13) Международното и глобално измерение в европейските изследователски дейности е важно за получаване на взаимни ползи. Седмата рамкова програма следва да бъде отворена за участието на страни, които са сключили необходимите споразумения в тази връзка и също така следва да са отворени на ниво проекти и въз основа на взаимна полза, за участието на организации от трети страни и на международни организации за научно сътрудничество.

(14) Седмата рамкова програма следва да допринася за разширяването на Европейския съюз, като осигурява научна и технологична подкрепа за страните кандидатки за прилагането на достижениията на правоtо на Общността и за тяхното интегриране в европейската изследователска зона.

(15) Следва да се вземат и подходящи мерки за предотвратяване на нередностите и измамите и следва да се вземат необходимите мерки за възстановяване на изгубени, погрешно заплатени или неправилно използвани средства в съответствие с Регламент (ЕО, Евратом) № 2988/95 на Съвета от 18 декември 1995 г. относно защита на финансовите интереси на Европейските общности [4], Регламент (ЕО, Евратом) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Общността срещу измами и други нередности [5] и Регламент (Евратом) № 1074/1999 на Съвета от 25 май 1999 г. относно разследванията, провеждани от Европейската служба за борба с измамите (OLAF) [6].

(16) Комисията се е консултирала с Научния и технически комитет, който е представил становището си,

РЕШИ:

Член 1

Приемане на Седмата рамкова програма

Приема се многогодишна рамкова програма за ядрени изследователски дейности и обучение, наричана по-долу "Седмата рамкова програма", за периода 1 януари 2007 г.— 31 декември 2011 г.

Член 2

Цели

1. Седмата рамкова програма преследва общите цели, определени в член 1 и член 2, буква а) от Договора, като в същото време допринася за създаването на общество, основано на знанията, като надгражда върху европейската изследователска зона.

2. Седмата рамкова програма се състои от дейности на Общността във връзка с изследвания, технологично развитие, международно сътрудничество, разпространение на техническа информация и експлоатация, както и обучение, обособени в две специфични програми.

Първата специфична програма обхваща следното:

а) изследвания на енергията на термоядрения синтез с цел развитие на технологиите за безопасен, устойчив, отговорен към околната среда и икономически жизнеспособен източник на енергия;

б) термоядрен разпад и радиационна защита с цел повишаване по-специално на безопасността и качеството, ефективното използване на ресурсите и рентабилността на термоядрения разпад и други употреби на радиацията в индустрията и медицината.

Втората специфична програма обхваща дейностите на Съвместния изследователски център (СИЦ) в областта на ядрената енергия.

3. Основните насоки на специфичната програма са описани в приложение I.

Член 3

Максимална обща сума и дялове, определени за всяка програма

1. Максималната обща сума за изпълнението на Седмата рамкова програма за периода 2007—2011 г. е 2751 милиона EUR. Сумата се разпределя, както следва

(в милиони EUR) |

Изследвания във връзка с енергията на термоядрения синтез [7] | 1947 |

Термоядрен разпад и радиационна защита | 287 |

Ядрени дейности на СИЦ | 517 |

2. Подробните правила за финансовото участие на Общността в Седмата рамкова програма са определени в приложение II.

Член 4

Защита на финансовите интереси на Общностите

За действия на Общността, финансирани по настоящото решение, се прилагат Регламенти (ЕО, Евратом) № 2988/95 и (Евратом, ЕО) № 2185/96 за всяко нарушение на разпоредба на общностното право, включително нарушение на договорно задължение, определено въз основа на Седмата рамкова програма, което произтича от действие или бездействие от страна на икономически оператор, което оказва или би могло да окаже влияние върху общия бюджет на Европейския съюз или бюджети, управлявани от него, чрез необосновано разходно перо.

Член 5

Основни етични принципи

Всички изследователски дейности, извършвани съгласно Седмата рамкова програма, се извършват в съответствие с основните етични принципи.

Член 6

Мониторинг, оценка и преглед

1. Комисията ще извършва непрекъснато систематичен мониторинг на изпълнението на Седмата рамкова програма и нейните специфични програми и редовно ще отчита и разпространява резултатите от този мониторинг.

2. Не по-късно от 2010 г. Комисията ще извърши с помощта на външни експерти, основана на доказателства, междинна оценка на Седмата рамкова програма и нейните специфични програми въз основа на последващата оценка на Седмата рамкова програма. Тази оценка ще обхваща качеството на извършваните изследователски дейности, както и качеството на изпълнение и управление и напредъка спрямо поставените цели.

3. След завършването на Седмата рамкова програма Комисията ще организира провеждането на външна оценка от независими експерти на нейните обосновка, изпълнение и постижения.

Комисията съобщава заключенията от програмата заедно с наблюденията си на Европейския парламент, на Съвета, на Европейския икономически и социален комитет и Комитета на регионите.

Член 7

Влизане в сила

Решението влиза в сила в деня след публикуването му в Официален вестник на Европейския съюз.

Съставено в Брюксел на 18 декември 2006 година.

За Съвета

Председател

J.-E. Enestam

[1] Становище, дадено на 15 юни 2006 г. (все още непубликувано в Официален вестник).

[2] ОВ C 65, 17.3.2006 г., стр. 9.

[3] ОВ С 139, 14.6.2006 г., стр. 1.

[4] ОВ L 312, 23.12.1995 г., стр. 1.

[5] ОВ L 292, 15.11.1996 г., стр. 2.

[6] ОВ L 136, 31.5.1999 г., стр. 8.

[7] В рамките на предвидената сума за изследвания във връзка с енергията на термоядрения синтез, най-малко 900 милиона EUR ще бъдат запазени за дейности, различни от изграждането на ITER, изброени в приложение I.

--------------------------------------------------

ПРИЛОЖЕНИЕ I

НАУЧНИ И ТЕХНИЧЕСКИ ЦЕЛИ, ТЕМИ И ДЕЙНОСТИ

ВЪВЕДЕНИЕ

Седмата рамкова програма на Европейската общност за атомна енергия (Евратом) за ядрени изследователски дейности и обучение е организирана в две части, които съответстват на "непреките" действия за изследвания във връзка с термоядрения синтез и термоядрен разпад и радиационна защита и "директните" изследователски дейности на СИЦ.

I.A. ИЗСЛЕДВАНИЯ ВЪВ ВРЪЗКА С ТЕРМОЯДРЕНИЯ СИНТЕЗ

Цел

Развиване на база от знания за и осъществяване на ITER като основна крачка към създаване на прототипни реактори за електроцентрали, които са безопасни, устойчиви, отговорни към околната среда и икономически жизнеспособни.

Обосновка

Налице са сериозни недостатъци в енергийното снабдяване на Европа в кратко-, средно- и дългосрочен план. По-специално, необходими са мерки за адресиране на въпросите за сигурността на доставките, промени в климата и устойчиво развитие, като в същото време се гарантира, че икономическият ръст не е застрашен.

Освен усилията, които ЕС полага в областта на изследванията на възобновяема енергия, термоядреният синтез има потенциал да допринесе значително за осъществяването на устойчиво и сигурно енергийно снабдяване за ЕС до няколко десетилетия след навлизането на пазара на комерсиални реактори, основани на термоядрения синтез. Неговото успешно развитие би осигурило енергия, която е безопасна, устойчива и насочена към потребителите. Дългосрочната цел на европейските изследвания във връзка с термоядрения синтез, която обхваща всички действия във връзка с термоядрения синтез в държавите-членки и асоциирани трети страни, е съвместното създаване, до приблизително 30 или 35 години и в зависимост от технологичния и научен напредък, на прототипни реактори, които отговарят на тези изисквания и са икономически жизнеспособни.

Стратегията за постигане на дългосрочните цели включва като първи приоритет изграждането на ITER (основно експериментално съоръжение, което ще демонстрира научната и техническа осъществимост на енергията от термоядрения синтез), последвана от изграждането на DEMO, демонстрационна електроцентрала, основана на термоядрения синтез. Това ще бъде придружено от динамична програма за подкрепа на научната и развойна дейност за ITER и за разработките на материали, технологии и физика, свързани с термоядрения синтез и необходими за DEMO. Това ще включва европейската индустрия, асоциациите във връзка с термоядрения синтез и трети страни, по-специално страни по споразумението ITER.

Действия

1. Осъществяването на ITER

Това включва дейности за съвместното осъществяване на ITER (като международна изследователска инфраструктура), и по-специално за подготовка на площадката, създаване на организацията ITER и европейското съвместно предприятие за ITER, управление и персонал, обща техническа и административна подкрепа, изграждане на оборудване и инсталации и подкрепа за проекта по време на изграждането.

2. Научноизследователска и развойна дейност в подготовка на експлоатацията на ITER

Една фокусирана физична и технологична програма ще използва съответните инсталации и ресурси в програмата за термоядрения синтез, например JET инсталациите и други магнитни задържащи устройства — съществуващи, бъдещи или такива в процес на изграждане ("Tokamaks", "Stellarators", "RFPs"). Тя ще оценява специфични ключови ITER технологии, ще обединява ITER проектни алтернативи и ще подготвя за експлоатацията на ITER чрез експериментални и теоретични дейности.

3. Технологични дейности в подготовка на DEMO

Това включва бурно развитие на материалите във връзка с термоядрения синтез и ключовите технологии за термоядрения синтез, включително защита от йонизиращи лъчения (blankets), и създаването на посветен екип по проекта с цел подготовка за изграждането на Международни инсталации за облъчване на материали, използвани в термоядрения синтез (IFMIF), за квалифициране на материали за DEMO. Това ще включва изпитване на облъчването и моделиране на материали, проучвания на идейния проект на DEMO, проучвания на социално-икономическите аспекти и аспектите във връзка с безопасността и околната среда на енергията на термоядрения синтез.

4. Научноизследователски и развойни дейности в дългосрочен план

Дейностите ще включват по-нататъшно развитие на подобрени концепции за схеми за магнитно задържане с потенциални предимства за електроцентрали, които използват термоядрен синтез (съсредоточени върху завършване изграждането на устройство "W7-X" stellarator), теория и моделиране, насочено към задълбочено разбиране на поведението на плазмата при термоядрен синтез и координация, в контекста на дейността "keep-in-touch", от невоенните изследователски дейности на държавите-членки във връзка с инерционно задържане.

5. Човешки ресурси, образование и обучение

С оглед непосредствените и средносрочни нужди на ITER, както и по-нататъшното развитие на термоядрения синтез, ще бъдат преследвани инициативи, насочени към гарантиране, че ще бъдат на разположение човешки ресурси, подходящи като брой, обхват на уменията, обучение на високо ниво и опит, по-специално във връзка с физиката и инженерните науки във връзка с термоядрения синтез.

6. Инфраструктури

Изграждането на международния проект за изследване на термоядрения синтез (ITER) ще бъде елемент от новите изследователски инфраструктури със силно европейско измерение.

7. Процеси на трансфер на технологии

ITER ще изисква нова и по-гъвкава организационна структура, за да се даде възможност процесът на иновации и технологичен напредък да бъде бързо предаден на промишлеността, така че да могат да бъдат посрещнати предизвикателствата и да се даде възможност на европейската промишленост да стане по-конкурентоспособна.

I.Б. ТЕРМОЯДРЕН РАЗПАД И РАДИАЦИОННА ЗАЩИТА

Цел

Създаване на стабилна научна и техническа база с цел ускоряване на практическото развитие за по-безопасното управление на радиоактивни отпадъци с дълъг живот, като се повишават по-специално безопасността и качеството, ефективното използване на ресурсите и рентабилността на ядрената енергия и се гарантира жизнеспособна и социално приемлива система за защита на човека и околната среда срещу влиянията на йонизиращата радиация.

Обосновка

Понастоящем ядрената енергия генерира една трета от цялата електроенергия в ЕС и, като най-съществения източник на електроенергия от базов товар, който по време на експлоатацията на атомната електроцентрала не изпуска CO2, представлява важен елемент от дебата за средствата за борба с промените в климата и намаляване зависимостта на Европа от внос на енергия. Европейският ядрен сектор като цяло се характеризира с най-нови технологии и осигурява висококвалифицирана работа за няколкостотин хиляди души. По-напреднали ядрени технологии биха могли да предложат перспективата за съществени подобрения в ефективността и използването на ресурсите, като в същото време осигурява дори по-високи стандарти на качество и произвежда по-малко отпадъци от съществуващите модели.

Налице са въпреки това важни аргументи, които влияят върху продължителното използване на този енергиен източник в ЕС. Все още са необходими усилия, за да се гарантира продължение на изключителните постижения на Общността във връзка с безопасността, а подобряването на радиационната защита продължава да бъде приоритетна област. Ключовите въпроси са експлоатационна безопасност на реактора и управление на отпадъци с дълъг живот, които се адресират чрез постоянна работа на техническо ниво, въпреки че е необходим политически и социален принос в това отношение. При всички употреби на радиация в рамките на промишлеността и медицината водещият принцип е защитата на човека и околната среда. Всички тематични области, които ще се адресират тук, се характеризират с основната загриженост за гарантиране на високи нива на безопасност. По същия начин налице са ясно идентифицирани нужди в рамките на ядрената и инженерната наука, свързани с възможност за използване на изследователските инфраструктури и експертиза. Освен това отделните технически области са свързани с ключови хоризонтални въпроси като ядрен горивен цикъл, химия на актинидите, анализ на риска и оценка на безопасността и дори въпроси, свързани с обществото и управлението.

Ще бъдат необходими изследвания за проучване на нови научни и технологични възможности и отговор по един гъвкав начин на нови нужди във връзка с политики, които възникват в хода на Седмата рамкова програма.

Дейности

1. Управление на радиоактивни отпадъци

Изследователски и развойни дейности, насочени към изпълнението, във връзка с всички останали ключови въпроси на дълбоко изхвърляне в геоложката среда на отработило гориво и радиоактивни отпадъци с дълъг живот и, когато е уместно, демонстрация на технологиите и безопасността; подкрепа за развитието на обща европейска гледна точка върху основните въпроси, свързани с управлението и изхвърлянето на отпадъци. Изследвания върху разделяне и преобразуване и/или други концепции, насочени към намаляване количеството и/или опасността на отпадъците за изхвърляне.

2. Реакторни системи

Изследвания в подкрепа на продължителната безопасна експлоатация на всички свързани типове съществуващи реакторни системи (включително инсталации от горивния цикъл), вземане предвид на нови предизвикателства като удължаване на живота и разработване на нови напреднали методологии за оценка на безопасността и аспекти на бъдещите реакторни системи, свързани с управлението на отпадъците, в краткосрочен и средносрочен план и по този начин поддържане на високи стандарти за безопасност, вече постигнати в рамките на ЕС, и значително подобрение на дългосрочното управление на радиоактивните отпадъци.

3. Радиационна защита

Изследвания, по-специално във връзка с рисковете от ниски дози, медицински употреби и управлението на аварии, за осигуряване на научна основа за една жизнеспособна, справедлива и социално приемлива система за защита, която няма да ограничи ненужно полезните и широкоразпространени употреби на радиацията в медицината и промишлеността. Изследвания за минимизиране влиянието на ядрения и радиологичен тероризъм и отклоняване на ядрен материал.

4. Инфраструктури

Подкрепа за наличието на и сътрудничеството между изследователските инфраструктури като инсталации за изпитване на материали, подземни изследователски лаборатории, радиобиологични инсталации и тъканни банки, необходими за поддържане на високи стандарти на технически постижения, иновации и безопасност в европейския ядрен сектор.

5. Човешки ресурси, мобилност и обучение

Подкрепа за запазване и по-нататъшно развиване на научната компетентност и човешкия капацитет (например чрез съвместни инициативи за обучение), за да се гарантира наличието на подходящо квалифицирани изследователи, инженери и служители в ядрения сектор в дългосрочен план.

II. ЯДРЕНИ ДЕЙНОСТИ НА СЪВМЕСТНИЯ ИЗСЛЕДОВАТЕЛСКИ ЦЕНТЪР

Цел

Да се предостави насочвана от потребителите научна и техническа подкрепа за процеса на формиране на политики на Общността в ядрената област, като се гарантира подкрепа за изпълнението и наблюдението на съществуващи политики и в същото време се отговаря по гъвкав начин на новите нужди във връзка с политики.

Обосновка

СИЦ подкрепя целите на европейската стратегия за енергийни доставки, по-специално тези за постигане на целите от Киото. Общността има призната компетентност по много въпроси на ядрените технологии и това е изградено върху здрава основа от минали успехи в областта. Полезността на СИЦ в своята подкрепа за общностни политики и в своя принос за новите тенденции в ядрените изследвания са основани на научната експертиза и нейното интегриране в международната научна общност и върху сътрудничеството с други научни центрове, както и разпространението на знания. СИЦ има компетентен персонал и модерни инсталации за извършване на призната научна и техническа работа, насочена към поддържане на европейските изследвания на челни позиции чрез качеството на своята научна и техническа работа. СИЦ подкрепя политиката на Общността за поддържане на основни компетентности и експертиза за в бъдеще, като дава достъп до своите инфраструктури на други изследователи и като обучава млади специалисти и насърчава тяхната мобилност, като по този начин поддържа ядрен ноу-хау в Европа. Появили са се нови нужди, по-специално във външните връзки и политиките, свързани със сигурността. В тези случаи е необходима вътрешна и сигурна информация, анализи и системи, които невинаги могат да се получат на пазара.

Ядрените дейности на СИЦ са насочени към задоволяване на изискванията във връзка с изследователската и развойна дейност в подкрепа на Комисията и държавите-членки. Целта на тази програма е да развива и събира знания и да осигурява принос към дебата за производство на ядрена енергия, безопасност и надеждност, устойчивост и контрол, заплахи и предизвикателства, включително оценката на иновативни и бъдещи системи.

Дейности

Дейностите на СИЦ ще бъдат съсредоточени върху:

1. управление на ядрени отпадъци и влияние върху околната среда, насочени към разбиране на ядрените горивни процеси от производството на енергия до изхвърлянето на отпадъци и разработване на ефективни решения за управлението на високоактивните ядрени отпадъци съгласно двете основни алтернативи (директно изхвърляне или разделяне и преобразуване). Също така ще се развиват дейности за увеличаване на знанията и подобряване преработването или обработването на отпадъци с дълъг живот и основни изследвания с актиниди;

2. ядрена безопасност при извършване на изследванията на съществуващи, както и на нови горивни цикли и на безопасността на западни реактори и реактори от руски тип, както и на нови модели реактори. Освен това СИЦ ще допринесе за и ще контролира европейския принос за изследователската и развойна инициатива "Международен форум за реактори от IV поколение", в който участват най-добрите изследователски организации в света. СИЦ следва да действа като обединяващо звено на изследванията в тази област с цел гарантиране качеството на европейския принос за "Международен форум за реактори от IV поколение (GIF)". СИЦ ще допринесе предимно за онези области, които могат да подобрят аспектите на безопасността и ядрените гаранции на иновативните горивни цикли, по-специално характеризирането, изпитването и анализа на нови горива; разработването на цели във връзка с безопасността и качеството, изисквания във връзка с качеството и напреднали методи за оценка на системи;

3. ядрена сигурност в подкрепа на изпълнението на ангажиментите на Общността, по-специално контрола на инсталации от горивния цикъл с акцент върху крайната фаза на горивния цикъл, мониторинга на радиоактивността в околната среда или прилагането на допълнителния протокол и интегрираните ядрени гаранции и предотвратяване на отклоняването на радиоактивен материал, свързан с незаконен трафик на такъв материал.

Освен това СИЦ ще насърчава основания на факти дебат и информираното вземане на решения относно разнообразието от енергия, подходящо за задоволяване на европейските енергийни нужди (включително възобновяеми източници на енергия и ядрена електроенергия).

--------------------------------------------------

ПРИЛОЖЕНИЕ II

СХЕМИ ЗА ФИНАНСИРАНЕ

Въз основа на правилата за участие, определени за изпълнението на Седмата рамкова програма, Общността ще подкрепя действия във връзка с изследователско и технологично развитие, включително демонстрационни дейности в специфичните програми, чрез редица схеми за финансиране. Тези схеми ще се използват поотделно или в комбинация за финансиране на различни категории действия, изпълнявани по Седмата рамкова програма.

1. СХЕМИ ЗА ФИНАНСИРАНЕ ЗА ЕНЕРГИЯТА НА ТЕРМОЯДРЕНИЯ СИНТЕЗ

В областта на изследванията на енергията на термоядрения синтез, особеното естество на дейностите в областта изисква създаването на специфични условия. Финансова подкрепа ще се оказва за дейности, извършвани въз основа на процедури, определени във:

1.1. договорите за асоцииране между Общността и държавите-членки или напълно асоциирани трети страни или организации в държави-членки или напълно асоциирани трети страни, които гарантират изпълнението на част от изследователската програма на Общността във връзка с енергията на термоядрения синтез в съответствие с член 10 от Договора;

1.2. европейското споразумение за развитие в областта на термоядрения синтез (EFDA), многостранно споразумение, сключено между Комисията и организациите във или действащи от името на държави-членки и асоциирани трети страни, което осигурява, inter alia, рамката за по-нататъшни изследвания в областта на технологии в областта на термоядрения синтез в асоциирани организации и в индустрията, използване на инсталациите JET и европейския принос за международното сътрудничество;

1.3. европейското съвместно предприятие за ITER на основание членове от 45 до 51 от Договора;

1.4. международни споразумения между Евратом и трети страни, които обхващат дейности в областта на изследванията и развитието на термоядрения синтез, по-специално споразумението ITER;

1.5. всички други международни споразумения, сключени между Общността и асоциирани организации, по-специално споразумението за мобилност на персонала;

1.6. действия със споделяне на разходите за насърчаване и принос за изследванията на енергията от термоядрен синтез с органи в държавите-членки или третите страни, асоциирани със Седмата рамкова програма, с които няма Договор за асоцииране.

Освен посочените по-горе дейности могат да се предприемат действия за насърчаване и развитие на човешките ресурси, стипендии, интегрирани инфраструктурни инициативи, както и специфични действия за подкрепа, по-специално за координиране на изследванията в областта на енергията на термоядрения синтез, за предприемане на проучвания в подкрепа на тези дейности и за подкрепа на публикации, обмен на информация и обучение за насърчаване трансфера на технологии.

2. СХЕМИ ЗА ФИНАНСИРАНЕ В ДРУГИ ОБЛАСТИ

Дейностите в области, различни от енергията на термоядрения синтез по Седмата рамкова програма, ще бъдат финансирани чрез редица схеми за финансиране. Тези схеми ще бъдат използвани, самостоятелно или в комбинация, за финансиране на различни категории действия, изпълнявани по различни действия от Седмата рамкова програма.

Решенията за специфични програми, работни програми и покани за предложения ще посочват, както и когато е подходящо:

- типа схеми, използвани за финансиране на различни категории действия;

- категориите участници (като изследователски организации, университети, промишленост, публични органи), които могат да се възползват от тях;

- типовете дейности (изследвания, развитие, демонстрации, обучение, разпространение, трансфер на знания и други свързани дейности), които могат да бъдат финансирани чрез всяка от тях.

Когато могат да бъдат използвани различни схеми за финансиране, работните програми могат да определят схемата за финансиране, която ще се използва за темата, по която е поканата за предложения.

Схемите за финансиране са следните:

а) Подкрепа на действия, които се изпълняват предимно въз основа на поканите за предложения:

1. Дейности по сътрудничество

Подкрепа за изследователски проекти, извършвани от консорциуми с участници от различни страни, насочени към развиване на нови знания, нови технологии, продукти или общи ресурси за изследвания. Размерът, обхватът и вътрешната организация на проектите могат да варират за отделните области и за отделните теми. Проектите могат да бъдат от малки или средноголеми фокусирани изследователски действия до по-големи интегрирани проекти, които мобилизират значителен обем ресурси за постигане на определена цел.

2. Мрежи на върхови постижения

Подкрепа за съвместни изследователски програми, изпълнявани от редица изследователски организации, които интегрират техните дейности в определена област, извършвани от изследователски екипи в рамките на дългосрочно сътрудничество. Изпълнението на тези съвместни изследователски програми ще изисква официален ангажимент от организациите, които обхващат част от техните ресурси и техните дейности за постигане на определена цел.

3. Действия за координиране и подкрепа

Подкрепа на дейности, насочени към координиране или подкрепа на изследванията (създаване на мрежи, обмени, проучвания, конференции и т. н.). Тези действия могат също така да се извършват чрез способи, различни от поканите за предложения.

4. Действия за насърчаване и развитие на човешките ресурси и мобилността

Подкрепа за обучение и развитие на кариерата на изследователи.

б) За подкрепа на действия, изпълнявани въз основа на решения на Съвета, основани на предложение на Комисията, Общността ще осигури финансова подкрепа на финансирани от няколко източника широкомащабни инициативи чрез следните приноси:

- финансов принос за изпълнението на съвместни предприятия, изпълнявани въз основа на процедурите и разпоредбите, предвидени в членове от 45 до 51 от Договора,

- финансов принос за развитието на нови инфраструктури от европейско значение.

Общността ще прилага схемите за финансиране в съответствие с разпоредбите на регламента, който ще бъде приет във връзка с правилата за участие на предприятия, изследователски центрове и университети, съответните инструменти в областта за държавни помощи, по-конкретно рамката на Общността за държавни помощи за изследвания и развитие, както и международни правила в тази област. В съответствие с международната рамка ще трябва да има възможност за приспособяване на мащаба и формата на финансовото участие, като за всеки случай се решава поотделно, по-специално ако е налице финансиране от други източници от публичния сектор, включително други източници на финансиране от Общността като Европейската инвестиционна банка (ЕИБ).

В случай на участници в непреки действия, създадени в регион, който изостава в развитието си (конвергентните региони [1] и най-отдалечените региони и периферни региони), където е възможно и подходящо ще се мобилизира финансиране от структурните фондове и Кохезионния фонд.

3. ПРЕКИ ДЕЙСТВИЯ — СЪВМЕСТЕН ИЗСЛЕДОВАТЕЛСКИ ЦЕНТЪР

Общността ще предприема дейности, изпълнявани от СИЦ, наричани "преки действия".

[1] "Конвергентните региони" са определени в член 5 от Регламент (EO) № 1083/2006 на Съвета от 11 юли 2006 г. за определяне на общи разпоредби за Европейския регионален фонд, Европейския социален фонд и Кохезионния фонд и за отмяна на Регламент (EO) № 1260/1999 (ОВ L 210, 31.7.2006 г., стр. 25). Това включва региони, допустими за финансиране от структурните фондове по цел "Конвергентност", и региони, допустими за финансиране от Кохезионния фонд.

--------------------------------------------------